ZARASŲ RAJONO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL LEIDIMŲ ĮRENGTI IŠORINĘ REKLAMĄ ZARASŲ RAJONO SAVIVALDYBĖJE IŠDAVIMO TVARKOS APRAŠO TVIRTINIMO

2018 m. gruodžio 13 d. Nr. I(6.6 E)-615

Zarasai

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 punktu, Lietuvos Respublikos reklamos įstatymo 12 straipsnio 7 dalimi ir Išorinės reklamos įrengimo taisyklių, patvirtintų Lietuvos Respublikos ūkio ministro 2013 m. liepos 30 d. įsakymu Nr. 4-670 „Dėl išorinės reklamos įrengimo taisyklių patvirtinimo ir Lietuvos Respublikos ūkio ministro 2000 m. gruodžio 1 d. įsakymo Nr. 405 „Dėl išorinės reklamos įrengimo tipinių taisyklių patvirtinimo ir jį keitusių įsakymų pripažinimo netekusiais galios“, 20.3 papunkčiu:

1. T v i r t i n u:

1.1. Leidimų įrengti išorinę reklamą Zarasų rajono savivaldybėje išdavimo tvarkos aprašą (pridedamas);

1.2. paraiškos išduoti Leidimą įrengti išorinę reklamą formą (pridedama);

1.3. Leidimo įrengti išorinę reklamą formą (pridedama).

2. P r i p a ž į s t u netukusiais galios:

2.1. Zarasų rajono savivaldybės administracijos direktoriaus 2014 m. rugsėjo 2 d. įsakymą
Nr. I-569 „Dėl Leidimų įrengti išorinę reklamą Zarasų rajono savivaldybėje išdavimo tvarkos aprašo patvirtinimo“ su visais pakeitimais ir papildymais.

2.2. Zarasų rajono savivaldybės administracijos direktoriaus 2018 m. gruodžio 12 d. įsakymą Nr. I(6.6 E)-610 „Dėl Leidimo įrengti išorinę reklamą Zarasų rajono savivaldybėje išdavimo tvarkos aprašo patvirtinimo“.

3. P a v e d u Zarasų rajono savivaldybės administracijos Bendrajam skyriui paskelbti šį įsakymą Teisės aktų registre, Informacinių technologijų tarnybai – rajono Savivaldybės interneto svetainėje.

4. Į g a l i o j u Zarasų rajono savivaldybės administracijos Teritorijų planavimo skyriaus vedėją Vaclovą Stankevičių, jo nesant Teritorijų planavimo skyriaus vedėjo pavaduotoją – Savivaldybės vyriausiąjį architektą Evaldą Ulianską išduoti leidimus įrengti išorinę reklamą šio įsakymo 1.1 punktu patvirtinto Leidimų įrengti išorinę reklamą Zarasų rajono savivaldybėje išdavimo tvarkos aprašo nustatyta tvarka.

Įsakymas skelbimas Teisės aktų registre.

Administracijos direktorius	Benjaminas Sakalauskas

PATVIRTINTA

Zarasų rajono savivaldybės

administracijos direktoriaus

2018 m. gruodžio 13 d. Įsakymu

Nr. I(6.6 E)-615

LEIDIMŲ ĮRENGTI IŠORINĘ REKLAMĄ ZARASŲ RAJONO SAVIVALDYBĖJE IŠDAVIMO TVARKOS APRAŠAS

I SKYRIUS

BENDROSIOS NUOSTATOS

1. Leidimų įrengti išorinę reklamą Zarasų rajono savivaldybėje išdavimo tvarkos aprašas (toliau – Aprašas) nustato išorinės reklamos projektų derinimo, leidimų įrengti reklamą išdavimo, jų galiojimo sustabdymo, leidimų galiojimo sustabdymo panaikinimo ir leidimų galiojimo panaikinimo tvarką Zarasų rajono savivaldybės (toliau – savivaldybė) teritorijoje.

2. Aprašo paskirtis – užtikrinti, kad leidimai savivaldybės teritorijoje būtų išduodami pagal Lietuvos Respublikos reklamos įstatymo, kitų įstatymų, norminių teisės aktų ir Išorinės reklamos įrengimo taisyklių, patvirtintų Lietuvos Respublikos ūkio ministro 2013 m. liepos 30 d. įsakymu Nr. 4-670 „Dėl išorinės reklamos įrengimo taisyklių patvirtinimo“, reikalavimus

3. Pagrindinės šiame Apraše vartojamos sąvokos apibrėžtos Lietuvos Respublikos reklamos įstatyme ir Išorinės reklamos įrengimo taisyklėse, patvirtintose Lietuvos Respublikos ūkio ministro 2013 m. liepos 30 d. įsakymu Nr. 4-670 „Dėl išorinės reklamos įrengimo taisyklių patvirtinimo“.

II SKYRIUS

REKLAMOS ĮRENGIMO REIKALAVIMAI

4. Reklamai, įskaitant iškabą ir trumpalaikę išorinę reklamą, įrengti savivaldybės teritorijoje reklaminės veiklos subjektas turi gauti Zarasų rajono savivaldybės administracijos direktoriaus įsakymu patvirtintos formos leidimą įrengti išorinę reklamą (toliau – Leidimas).

5. Trumpalaikė išorinė reklama pateikiama specialiai tam įrengtose vietose – reklaminiuose stenduose. Išskirtiniais atvejais (masiniai renginiai, šventės ir pan.) trumpalaikę išorinę reklamą galima pateikti tik vietose, suderintose su Zarasų rajono savivaldybės administracijos Teritorijų planavimo skyriumi (toliau – Teritorijų planavimo skyrius).

6. Jei trumpalaikė išorinė reklama įrengiama ant stulpų, lynų ar kitokių konstrukcijų, esančių virš gatvių, būtinas šiuos objektus eksploatuojančių organizacijų raštiškas sutikimas.

7. Trumpalaikė išorinė reklama skersai gatvės gali būti kabinama tik renginiams reklamuoti ir tų renginių ar švenčių metu.

8. Skelbimui pakabinti Leidimas nereikalingas. Skelbimai kabinami specialiai tam įrengtose vietose.

9. Reklamos tekstas turi būti taisyklingas, logiškas, gerai matomas, atitinkantis bendrinės lietuvių kalbos normas, Lietuvos Respublikos valstybinės kalbos įstatymo, Valstybinės lietuvių kalbos komisijos nutarimų ir kitų teisės aktų reikalavimus.

10. Už Leidimą imama vietinė rinkliava, kurios dydis ir mokėjimo tvarka nustatyti Vietinės rinkliavos už leidimo įrengti išorinę reklamą Zarasų rajono savivaldybės teritorijoje išdavimą nuostatuose, patvirtintuose Zarasų rajono savivaldybės tarybos 2018 m. lapkričio 30 d.
Nr. T-208 „Dėl vietinės rinkliavos už leidimo įrengti išorinę reklamą Zarasų rajono savivaldybės teritorijoje išdavimą nuostatų patvirtinimo“.

III SKYRIUS

LEIDIMŲ IŠDAVIMAS, REKLAMOS PROJEKTŲ DERINIMAS

11. Reklamos veiklos subjektas, norintis įrengti išorinę reklamą, turi gauti leidimą, išskyrus Reklamos įstatymo 12 straipsnio 2 dalyje nurodytus atvejus.

12. Reklaminės veiklos subjektas, norintis gauti Leidimą, Teritorijų planavimo skyriui raštu arba elektroninėmis priemonėmis tiesiogiai turi pateikti:

12.1. užpildytą Zarasų rajono savivaldybės administracijos direktoriaus įsakymu patvirtintos formos paraišką (toliau – Paraišką), kuriame nurodoma:

12.1.1. pareiškėjo (juridinio asmens) pavadinimas, teisinė forma, kodas, buveinė; pareiškėjo (fizinio asmens) vardas, pavardė, asmens kodas (jeigu pagal užsienio valstybės teisės aktus fiziniam asmeniui nesuteikiamas asmens kodas, nurodoma tik gimimo data), adresas korespondencijai, telefono ryšio numeris, elektroninio pašto adresas (jeigu pareiškėjas jį turi);

12.1.2. išorinės reklamos plotas;

12.1.3. išorinės reklamos įrengimo adresas, vieta;

12.1.4. reklamos skleidimo laikotarpis;

12.1.5. jeigu išorinė reklama įrengiama pagal tipinį projektą,- tipinio projekto numeris;

12.1.6. informacija apie savivaldybės institucijos išduotą statybą leidžiantį dokumentą, jei reklaminis įrenginys, ant kurio numatoma skleisti išorinę reklamą, yra statinys, kuriam privalomas šis dokumentas;

12.1.7. informacija, ar pareiškėjas yra žemės, statinių, įrenginių ar kitų objektų, ant kurių įrengiama išorinė reklama, savininkas;

12.1.8. kokiu būdu (raštu arba elektroninėmis priemonėmis) pareiškėjas norėtų gauti leidimą;

12.2. Reklamos įstatymo 12 straipsnio 1 dalies 4 punkte nurodytus dokumentus, išskyrus atvejus, kai pareiškėjas pats yra žemės, statinių, įrenginių ar kitų objektų, ant kurių įrengiama išorinė reklama, savininkas arba kai žemė, statiniai, įrenginiai ar kiti objektai, ant kurių įrengiama išorinė reklama, priklauso savivaldybei nuosavybės teise ar yra valdomi patikėjimo teise;

12.3. prekės ženklo registracijos liudijimo kopiją, patvirtintą vadovo, jei naudojamas šis ženklas;

12.4. nustatyta tvarka suderintą reklamos projektą (2 egzemplioriai);

12.5. vietinės rinkliavos (jei reikia) mokėjimo pavedimo kopiją.

12.6. Išorinės reklamos įrengimo projektą, išskyrus atvejus, kai išorinė reklama įrengiama pagal tipinį projektą.

13. Projektą sudaro:

13.1. aiškinamasis raštas;

13.2. reklaminio įrenginio suprojektuota vieta topografiniame plane, įrenginio matmenys nuo požeminių tinklų iki gretimybių bei sklypų ribų, kai reklaminis įrenginys įrengiamas žemės sklype;

13.3. išorinės reklamos įrengimo vietą apibūdinantys duomenys (situacijos schema, viso objekto, ant kurio planuojama įrengti reklamą, esamos padėties spalvota nuotrauka ar projektas (kai objektas nepastatytas ar neįrengtas);

13.4. išorinės reklamos spalvinis ir grafinis vaizdas;

13.5. reklaminio įrenginio projektas;

13.6. laikiklių ir tvirtinimo mazgų brėžiniai, jei reklama tvirtinama laikikliais;

14. Reklamos projekte turi būti nurodytas reklamos adresas.

15. Reklaminis įrenginys turi būti projektuojamas ir įrengiamas vadovaujantis Lietuvos Respublikos statybos įstatymo, kitų projektavimą, statybą ir teritorijų planavimą reguliuojančių teisės aktų nuostatomis ir galiojančiais teritorijų planavimo dokumentais.

16. Reklamos projektas turi būti suderintas su:

16.1. rajono Savivaldybės administracijos vyriausiuoju kalbos tvarkytoju (toliau – kalbos tvarkytojas);

16.2. rajono Savivaldybės administracijos vyriausiuoju architektu (toliau – vyriausiasis architektas);

16.3. Kultūros paveldo departamento prie Kultūros ministerijos Utenos teritoriniu padaliniu (kai reklama įrengiama kultūros paveldo objektuose, jų teritorijose ir apsaugos zonose);

16.4. Sartų ir Gražutės regioninių parkų direkcija (kai reklama įrengiama Sartų arba Gražutės regioninio parko teritorijoje);

16.5. Zarasų rajono policijos komisariato atsakingu pareigūnu, kai išorinė reklama įrengiama arčiau kaip 30 metrų nuo gatvių ir arčiau kaip 150 metrų nuo kelio ne gyvenvietėse

16.6. inžinerinius tinklus eksploatuojančia įmone (kai reklaminis įrenginys statomas inžinerinių tinklų apsaugos zonoje).

17. Kai išorinė reklama įrengiama pagal tipinį projektą, pateikiami Aprašo 12 punkte nurodomi dokumentai ir fotofiksacija suderinama su 16 punkte nurodytais asmenimis.

18. Teritorijų planavimo skyriaus atsakingas specialistas:

18.1. gavęs pareiškėjo paraišką ir kitus Aprašo 12 punkte nurodytus dokumentus, ne vėliau kaip per 5 darbo dienas nuo jų gavimo paraiškoje nurodytu būdu išsiunčia pareiškėjui patvirtinimą, kad paraiška gautas;

18.2. jei paraiška ir (ar) kiti dokumentai, kurių reikia leidimui išduoti, nevisiškai, neteisingai užpildyti arba juose pateikti neteisingi duomenys, arba pateikti ne visi dokumentai, kurių reikia leidimui išduoti, arba jie neatitinka teisės aktų nustatytų reikalavimų, ne vėliau kaip per 5 darbo dienas nuo dokumentų, kurių reikia leidimui išduoti, gavimo paraiškoje nurodytu būdu praneša apie tai pareiškėjui ir nustato 5 darbo dienų terminą trūkstamiems arba patikslintiems dokumentams pateikti, taip pat informuoja, kad terminas leidimui išduoti skaičiuojamas nuo visų tinkamai įformintų dokumentų gavimo dienos.

19. Leidimas išduodamas arba reklaminės veiklos subjektui pateikiamas rašytinis motyvuotas atsisakymas jį išduoti ne vėliau kaip per 20 darbo dienų, o kai reklama įrengiama pagal Savivaldybės administracijos patvirtintą tipinio dydžio ir turinio išorinės reklamos įrengimo projektą, – per 10 darbo dienų nuo visų tinkamai įformintų dokumentų leidimui išduoti gavimo. Jeigu per nurodytus terminus Savivaldybės administracija neišduoda leidimo ir nepateikia motyvuoto rašytinio atsisakymo išduoti leidimą, laikoma, kad leidimas išduotas. Leidimas išduoda Teritorijų planavimo skyriaus atsakingas specialistas. Leidimas registruojamas išorinės reklamos įrengimo projektų ir leidimų registre ir skelbiamas Licencijų informacinėje sistemoje.

20. Pareiškėjams išduodamas popierinis leidimas ir vienas egzempliorius suderinto išorinės reklamos projekto arba, pareiškėjo pageidavimu, siunčiamas elektroniniu paštu skenuotas leidimo ir projekto variantas.

21. Leidimo galiojimo terminas nustatomas atsižvelgiant į pareiškėjo paraiškoje nurodytą reklamos skleidimo laikotarpį bet ne ilgesnis kaip 10 metų.

22. Leidimas įrengti trumpalaikę išorinę reklamą išduodamas ne ilgiau kaip 1 mėnesiui.

23. Leidimo galiojimas pasibaigia ar gali būti panaikintas šiais atvejais:

23.1. reklaminės veiklos subjektui nesilaikant šių taisyklių;

23.2. kai iš pastato, ant kurio įrengta reklama, išsikelia reklamos davėjas;

23.3. kai reklamos davėjas praranda pastato, ant kurio įrengta iškaba, savininko ar teisėto naudotojo teises, o naujasis savininkas ar teisėtas naudotojas nesutinka, kad kabėtų reklamos davėjo reklama. Tuo atveju reklama turi būti nuimta per 10 dienų jos savininko lėšomis;

23.4. pakeitus ant reklaminio įrenginio įrengtos reklamos grafinį sprendimą ir jo nesuderinus Taisyklėse nustatyta tvarka;

23.5. reklamos įrenginiui praradus estetinę išvaizdą ir reklaminės veiklos subjektui neįvykdžius savivaldybės administracijos raštiško nurodymo per 30 kalendorinių dienų pašalinti trūkumus;

23.6. patvirtinus naujus teritorijų planavimo dokumentus, kuriuose nurodomas reklamos reglamentavimas, ar pasikeitus reklamos įrengimą reglamentuojančių teisės aktų nuostatoms. Reklaminės veiklos subjektas apie tai informuojamas prieš 30 kalendorinių dienų (jeigu reklamos leidimo galiojimo laikotarpis ilgesnis nei vienas mėnuo).

24. Pasibaigus leidimo galiojimo terminui ar jį panaikinus, reklaminės veiklos subjektas privalo per 10 darbo dienų išardyti reklaminį įrenginį ar nukabinti reklamą ir sutvarkyti aplinką.

25. Kai leidimo turėtojas numato keisti išorinės reklamos, išskyrus ant reklaminio įrenginio pateikiamos trumpalaikės išorinės reklamos, spalvinį ar grafinį vaizdą, jis Teritorijų planavimo skyriui turi pateikti paraišką, kuriame nurodomas turimo leidimo numeris, jo išdavimo data, ir Aprašo 13.4 punkte nurodytą dokumentą.

26. Aprašo 25 punkte nurodytu atveju Teritorijų planavimo skyriaus atsakingas specialistas ne vėliau kaip per 3 darbo dienas perduoda kalbos tvarkytojui ir vyriausiajam architektui įvertinti išorinės reklamos spalvinio bei grafinio vaizdo atitiktį Aprašo reikalavimams ir raštu ar elektroninėmis priemonėmis jį derina arba pateikia leidimo turėtojui motyvuotą atsisakymą jį derinti.

27. Jeigu pasibaigus leidimo galiojimo terminui reklaminės veiklos subjektas nori pratęsti leidimą, jis Teritorijų planavimo skyriui ne vėliau kaip prieš 20 darbo dienų iki leidimo galiojimo termino pabaigos Apraše nustatyta tvarka turi pateikti Zarasų rajono savivaldybės administracijos direktoriaus įsakymu patvirtintos formos paraišką pratęsti leidimą, kuriame nurodomas turimo leidimo numeris, jo išdavimo data, norimas pratęsimo terminas, ir Aprašo 12 punkte nurodytus dokumentus, kurie pateikiami tik tuo atveju, jei pasikeitė turimam leidimui gauti pateikti dokumentai ir (ar) juose nurodyti duomenys ir (ar) informacija.

28. Leidimas neišduodamas, sustabdomas ir (ar) panaikinamas Lietuvos Respublikos reklamos įstatymo 12 straipsnio 12 dalimi nustatytais atvejais.

IV SKYRIUS

REKLAMOS VEIKLOS SUBJEKTŲ PAREIGOS IR JŲ KONTROLĖ

29. Savivaldybės teritorijoje išorinės reklamos įrengimo reikalavimų laikymosi kontrolę pagal kompetenciją atlieka kalbos tvarkytojas, rajono Savivaldybės administracijos seniūnijų seniūnai, Kultūros paveldo departamento prie Kultūros ministerijos Utenos teritorinis padalinys (kultūros paveldo objektuose, jų teritorijose ir apsaugos zonose), Sartų ir Gražutės regioninių parkų direkcija (Sartų ir Gražutės regioninių parkų teritorijoje), kitos Lietuvos Respublikos reklamos įstatyme nurodytos institucijos.

30. Reklaminės veiklos subjektas, kuriam išduotas leidimas, privalo:

30.1. šio Aprašo laikymosi kontrolės metu pateikti kontroliuojančioms institucijoms leidimą ir reklamos grafinio sprendimo ir reklaminio įrenginio projektą (-us);

30.2. prižiūrėti, kad visais atvejais ne mažesniu kaip 1 metro atstumu aplink įrengtą reklamą būtų tvarkoma aplinka (valoma, šienaujama, surenkamos šiukšlės ir pan.);

30.3. prižiūrėti, kad reklama būtų saugi, tvarkinga, švari, nesudaužyta ir nesudraskyta;

30.4. užtikrinti, kad nebūtų skleidžiama klaidinanti reklama;

30.5. užtikrinti (garantuoti), kad įrengta reklama atitiktų leidime įrašytą patvirtintą reklamos grafinio sprendimo ir reklaminio įrenginio projektą;

30.6. užtikrinti, kad nebūtų pažeisti reklamos principai ir bendrieji reikalavimai, nustatyti Lietuvos Respublikos reklamos įstatyme, Išorinės reklamos įrengimo taisyklėse ir šiame Apraše;

30.7. pasibaigus leidimo galiojimo terminui ar jį panaikinus, nukabinti reklamą, išardyti reklaminį įrenginį, nepalikti atskirų jo konstrukcijos dalių, pamato, sutvarkyti aplinką ir atkurti dangas per 10 darbo dienų, o trumpalaikę reklamą, iškabą, pasikeitus jos informacijai ar kai ji neatitinka tikrovės, – per vieną darbo dieną.

V SKYRIUS

BAIGIAMOSIOS NUOSTATOS

31. Leidimų turėtojui, praradusiam Leidimo originalą ir apie tai raštu pranešusiam Teritorijų planavimo skyriui, per 10 darbo dienų išduodamas leidimo dublikatas.

32. Leidimų turėtojai, pažeidę išorinės reklamos įrengimo reikalavimus, atsako Lietuvos Respublikos įstatymų nustatyta tvarka.

33. Šis Aprašas keičiamas, pripažįstamas netekusiu galios rajono Savivaldybės administracijos direktoriaus įsakymu.

__________________

PATVIRTINTA

Zarasų rajono savivaldybės

administracijos direktoriaus

2018 m. gruodžio 13 d. įsakymu

Nr. I(6.6 E)-615

(Forma)

(pareiškėjo (juridinio asmens) pavadinimas, teisinė forma, kodas, buveinė; pareiškėjo (fizinio asmens) vardas, pavardė, asmens kodas (jeigu pagal užsienio valstybės teisės aktus fiziniam asmeniui nesuteikiamas asmens kodas, nurodoma tik gimimo data)
adresas korespondencijai, tel., el. paštas (jeigu pareiškėjas jį turi)

Zarasų rajono savivaldybės administracijos

Teritorijų planavimo skyriui

PARAIŠKA IŠDUOTI LEIDIMĄ ĮRENGTI IŠORINĘ REKLAMĄ

20___ m. ____________________ d.

Zarasai

Prašau išduoti leidimą įrengti išorinę reklamą:

□ iškabą
(iškabos plotas)
□ išorinę reklamą

(išorinės reklamos plotas)
Išorinės reklamos įrengimo adresas, vieta

Išorinės reklamos (iškabos, stendo) laikotarpis (keliems metams)

Jeigu išorinė reklama įrengiama pagal tipinį projektą____________________

(tipinio projekto numeris)

Informacija apie rajono Savivaldybės institucijos išduotą statybą leidžiantį dokumentą (jei reklaminis įrenginys, ant kurio numatoma skleisti išorinę reklamą, yra statinys, kuriam privalomas šis dokumentas)

Informacija, ar pareiškėjas yra žemės, statinių, įrenginių ar kitų objektų, ant kurių įrengiama išorinė reklama, savininkas

Turimo leidimo įrengti išorinę reklamą išdavimo data ir numeris (kai baigiasi leidimo galiojimo terminas ir pareiškėjas nori gauti naują leidimą)________________________________.

Leidimą įrengti išorinę reklamą pageidauju gauti tiesiogiai, registruotu laišku arba elektroninėmis priemonėmis (nereikalingą išbraukti).

Pranešimus pageidauju gauti raštu, elektroninėmis priemonėmis (nereikalingą išbraukti).

PRIDEDAMA:

1.	_____________________________________________________________________

2.	______________________________________________________________________

Sutinku, kad mano asmens duomenys būtų tvarkomi pateiktai paraiškai „Paraiška išduoti leidimą įrengti išorinę reklamą“.

___________________	____________________________

(parašas)	(vardas, pavardė)

PATVIRTINTA

Zarasų rajono savivaldybės

administracijos direktoriaus

2018 m. gruodžio 13 d. įsakymu

Nr. I(6.6 E)-615

(Forma)

ZARASŲ RAJONO SAVIVALDYBĖS ADMINISTRACIJOS

TERITORIJŲ PLANAVIMO SKYRIUS

LEIDIMAS ĮRENGTI IŠORINĘ REKLAMĄ

Nr.
(data)
Zarasai
(vieta)

Juridinio (fizinio) asmens, kuriam išduodamas leidimas įrengti išorinę reklamą, duomenys:

____________________________________________________________________________________________________________________

(juridinio asmens pavadinimas, teisinė forma, kodas, buveinė; fizinio asmens vardas, pavardė, asmens kodas (jeigu pagal užsienio valstybės teisės aktus fiziniam asmeniui nesuteikiamas asmens kodas, nurodoma tik gimimo data)

____________________________________________________________________________________________________________________

(telefono numeris, elektroninio pašto adresas (jeigu leidimo turėtojas jį turi)

Išorinės reklamos įrengimo adresas, vieta

Išorinės reklamos plotas Projekto numeris ir data Leidimo galiojimo terminas

Leidimo turėtojas privalo:

1. Laikytis Lietuvos Respublikos reklamos įstatymo, Išorinės reklamos įrengimo taisyklių ir kitų teisės aktų, nustatančių reklamos naudojimo reikalavimus.

2. Pranešti raštu ar elektroninėmis priemonėmis per atstumą, tiesiogiai arba per kontaktinį centrą Zarasų rajono savivaldybės administracijos Teritorijų planavimo skyriui apie pasikeitusį leidimo turėtojo buveinės adresą, telefono numerį, elektroninio pašto adresą – ne vėliau kaip per 10 darbo dienų nuo šių duomenų pasikeitimo.

3. Užtikrinti, kad išorinė reklama būtų tvarkinga, nesugadinta, įrengta pagal suderintą projektą.

4. Nurodyti ant reklaminio įrenginio, išskyrus iškabą, savininko pavadinimą.

5 Pasibaigus leidimo galiojimo terminui ar panaikinus leidimo galiojimą, reklaminės veiklos subjektas per 5 darbo dienas privalo nukabinti reklamą, išardyti reklaminį įrenginį ir sutvarkyti aplinką. Reklaminis įrenginys neišardomas, kai jis priklauso Savivaldybei nuosavybės teise ar yra valdomas patikėjimo teise.

Leidimo turėtojas negali perduoti Leidimo ar juo suteiktų teisių kitiems asmenims.

(Leidimą išdavusio asmens pareigos)	(parašas)	(vardas ir pavardė)